蔡襄
和王学士水车
星鸟正中春事浓，农夫入田布嘉种。
田中白水极瀰漫，鹭翅群骞鱼鬣耸。
扶持水车倚塍畔，翻翻龙脊超双踵。
日在天中人在野，脱粟未逢心益恐。
妇姑晚饷犹德色，童稚伺馀窥馌笼。
夏苗欲长苦焦枯，又送微波上层陇。
伤哉作劳无早夜，岁终赢馓凡几桶。
丰年遗秉尚或歉，一有不登皆散冗。
赋田无利从来远，索息严於公上奉。
富者不耕耕者饥，役民权枋雄豪总。
钱塘风俗本夸奢，上商射利尤加勇。
丁男特壮走长街，仆奴意气金衔駷。
方春游女湖上行，举首惟愁钗插重。
笑汝田家弄水车，何不乘时作光宠。